মার্চের মধ্যে করাতেই হবে, রান্নার গ্যাস নিয়ে এবার বড়সড় নির্দেশ

নয়াদিল্লি: রান্নার গ্যাস (Cooking Gas) নিয়ে এবার বড়সড় নির্দেশ। গ্রাহকদের এই মার্চ মাসের মধ্যে রান্নার গ্যাসে আধার সংযোগ (Aadhaar connection) বা কেওয়াসি (KYC) করাতে হবে। না হলে চরম সমস্যায় পড়তে হবে গ্রাহকদের। এলপিজি ডিস্ট্রিবিউটরদের (LPG distributors) দ্রুত কেওয়াইসি আপডেটের নির্দেশ দিয়েছে ইন্ডিয়ান অয়েল কর্পোরেশন (Indian Oil Corporation)।

গত বছর থেকেই রান্নার গ্যাসে কেওয়াসি আপডেট করার নির্দেশ দিয়েছিল রাষ্ট্রায়ত্ত তেল সংস্থা। নির্দেশ মতো কাজও শুরু হয়। কিন্তু এখনও সেটি শেষ হয়নি। গত বছর অক্টোবরে ইন্ডিয়ান অয়েল নির্দেশ দিয়েছিল ৩১ মার্চের মধ্যে কেওয়াসি আপডেটের কাজ শেষ করাতে হবে।

আরও পড়ুন: দুই মহিলা সাংবাদিককে গ্রেফতার তেলঙ্গানার কংগ্রেস সরকারের

সেই কাজ কতদূর এগিয়েছে, তা জানতে গ্যাসের ডিস্ট্রিবিউটরদের সঙ্গে বৈঠকে বসেছিল ইন্ডিয়ান অয়েল কর্তৃপক্ষ। সেখানেই জানানো হয়েছে, মার্চ মাসের মধ্যে কেওয়াইসি আপডেট করাতে হবে। তবে গ্যাস ডিস্ট্রিবিউটররা জানিয়েছেন, মৌখিকভাবে জানানো হলেও, লিখিত কোনও নির্দেশ দেওয়া হয়নি।

কেন্দ্রীয় পেট্রোলিয়াম মন্ত্রী হরদীপ সিং পুরীও গত বছর জানিয়েছিলেন, আধার লিঙ্কের কোনও নির্দিষ্ট সময়সীমা ধার্য করা হয়নি। কিন্তু তেল বিপণন সংস্থাগুলি গ্রাহকদের বাধ্যতামূলক আধার সংযোগ করতে বলেছে এবং এর জন্য ডিস্ট্রিবিউটরদের উপর চাপ দিচ্ছে।

জানা গিয়েছে, এ রাজ্যে প্রায় ৬৫ শতাংশ গ্রাহকের কেওয়াইসি সংযোগ করা হয়ে গিয়েছে। এখনও ৩৫ শতাংশ গ্রাহকের কেওয়াইসি আপডেট বাকি। এর মধ্যে বহু গ্রাহক বয়স্ক, তাদের পক্ষে গ্যাসের অফিসে এসে এতক্ষণ দাঁড়িয়ে থাকা সম্ভব নয়। সেই জন্য বাড়ি বাড়ি গিয়েই কেওয়াইসি আপডেট করানোর প্রচেষ্টা চলছে।

অল ইন্ডিয়া এলপিজি ডিস্ট্রিবিউটর্স ফেডারেশনের সহ-সভাপতি বিজন বিশ্বাস এই বিষয়ে জানিয়েছেন, “অনেক গ্রাহক এখনও গ্যাস সংযোগের সঙ্গে আধার কার্ড লিঙ্ক করে উঠতে পারেনি। ফলে একটা চাপ তৈরি হচ্ছে। ইন্ডিয়ান অয়েলের পক্ষ থেকে স্পষ্ট বলে দেওয়া হয়েছে যত দ্রুত সম্ভব আধার লিঙ্ক করতে। বয়স্কদের বাড়ি বাড়ি গিয়েও আধার লিঙ্কের ব্যবস্থা করা হচ্ছে’।

দেখুন অন্য খবর: