দৃষ্টিহীন ও অ্যাসিড আক্রান্তদের KYC জমা দেওয়া সহজ করতে সুপ্রিম নির্দেশ

নয়াদিল্লি: দৃষ্টিহীন ও অ্যাসিড আক্রান্তদের কেওয়াইসি (KYC) পেশ করা সহজ করতে নির্দেশ দিল সুপ্রিম কোর্ট (Supreme Court)। শীর্ষ আদালতের অভিমত, ডিজিটাল মাধ্যমে এই ধরনের নাগরিকদের ওই সুবিধা পাওয়াটা মৌলিক অধিকার।

চোখের সমস্যাযুক্ত অ্যাসিড আক্রান্ত এবং যেসব নাগরিকের দৃষ্টি সংক্রান্ত সমস্যা রয়েছে, তাদের ক্ষেত্রে ‘নো ইওর কাস্টমার’ বা কেওয়াইসি পদ্ধতি সরলীকরণ করতে ডিজিটাল অ্যাক্সেস বা প্রকল্পের সুবিধা দেওয়ার স্বার্থে বড় সিদ্ধান্ত দিল সুপ্রিম কোর্ট। এই কাজে এমন নাগরিকদের ডিজিটাল অ্যাক্সেস পাওয়াটা মৌলিক অধিকার বলে অভিমত প্রকাশ করেন বিচারপতি জেবি পারদিওয়ালা ও বিচারপতি আর মহাদেবন।

আরও পড়ুন: শুল্ক স্থগিত, ভারতের সঙ্গে বাণিজ্য চুক্তির আশা ট্রাম্পের

প্রতিবন্ধীদের জন্য কেওয়াইসি পদ্ধতি বদল করার কথা আদালত আগেও বলেছে। এবার ২০টি নির্দেশ দেওয়া হল। যারা অ্যাসিড আক্রান্ত এবং অন্ধত্বের জন্য কেওয়াইসি জমা করতে পারছেন না, বিশেষত মুখের বদল ঘটে যাওয়ার কারণে, তাদের স্বার্থে এই নির্দেশ। বলা বাহুল্য যে, ডিজিটাল কেওয়াইসি গাইডলাইন ইতিমধ্যেই অ্যাকসেসিবিলিটি কোড দ্বারা সংশোধিত হয়েছে। অর্থনৈতিক বিভিন্ন সুবিধা পেতে সাম্প্রতিককালে ডিজিটাল নথিভুক্তিকরণ যেহেতু জরুরি, তাই এই টেকনোলজির সঙ্গে এমন নাগরিকদের স্বার্থ খাপ খাওয়াতে প্রয়োজনীয় সংশোধনী দরকার। মন্তব্য আদালতের।

অন্যতম এক মামলাকারী ২০২৩ সালে বেসরকারি ব্যাঙ্কে অ্যাকাউন্ট খুলতে গিয়ে এবং কেওয়াইসি জমা করতে গিয়ে সমস্যার সম্মুখীন হন। চোখের পাতা খোলা-বন্ধ করে লাইভ ফটোগ্রাফ দেওয়া নিয়ে সমস্যা দেখা দেয়। আরবিআই (RBI) অনুমোদিত এই পদ্ধতি তাঁর পক্ষে দেওয়া সম্ভব হয়নি। কিন্তু বিষয়টি নিয়ে সমাজমাধ্যমে তীব্র বিতর্ক দেখা দেওয়ায় ব্যাঙ্ক কর্তৃপক্ষ ব্যতিক্রম হিসেবে তাঁর অ্যাকাউন্ট চালু করে। কিন্তু একই রকম সমস্যার মুখোমুখি প্রতিনিয়ত হচ্ছেন অজস্র অ্যাসিড আক্রান্ত। সেই সূত্রেই দুটি জনস্বার্থ মামলা এবং সেখানেই আদালতের ওই নির্দেশ।

দেখুন অন্য খবর: